**V Prešove ukončili bohatý a hodnotný program Kongresu rodiny**

V stredu 12. novembra, popoludní, počas druhého dňa Kongresu rodiny v Prešove, po akademickej slávnosti udelenia čestného doktorátu kardinálovi Stanisławovi Dziwiszovi krakovskému arcibiskupovi metropolitovi, a pred večerným koncertom skupiny Anastasis, prešovský arcibiskup a metropolita Ján Babjak SJ predsedal v Katedrále sv. Jána Krstiteľa sláveniu archijerejskej svätej liturgii, pred ktorou sa veriaci modlili Akatist požehnania rodín. V liturgickej homílii sa prihovoril pomocný prešovský biskup Milan Lach SJ, ktorý povedal, že dobrý pastier dáva život, pozná svoje ovce a ovce poznajú jeho. Táto skutočnosť sa zviditeľňuje aj v rodine, ktorá vyžaduje lásku, ktorá dáva život a ktorá pomáha vzájomne sa poznávať.

Tretí deň Kongresu rodiny na Gréckokatolíckej teologickej fakulte Prešovskej univerzity v Prešove (GTF PU), vo štvrtok 13. novembra, bol koncipovaný prakticky pre kňazov v pastorácii, aby mali čo najviac impulzov k službe rodinám. Po modlitbe Akatistu požehnania rodín ho svojím príhovorom otvoril vladyka Milan Lach. Potom zazneli praktické prednášky o kurze prípravy na manželstvo, o rodine v službe evanjelizácie, o formácii mládeže v duchu budovania rodinného spoločenstva a o rómskej rodine v kontexte evanjelizácie. Veľmi intenzívne v auditóriu zarezonovali tri svedectvá – manželov, ktorí už majú dospelé deti, gréckokatolíckeho kňaza a jeho manželky, ktorí prijali ako Boží dar desať detí a svedectvo rómskej rodiny, ktorá zakúsila stretnutie s Kristom.

Súčasťou programu bolo aj kultúrne vystúpenie žiakov Súkromnej základnej umeleckej školy Gabriela Rovňáka v Košiciach s názvom „Otvor srdce umeniu, ži krajší život“. Tento umelecký program vznikol ako súčasť diplomovej práce v rámci štúdia na GTF PU, prepojil štúdium probačnej a mediačnej práce a animácie voľnočasových aktivít s prácou jeho autorky Beáty Rovňákovej a chce byť povzbudením, aby sa mladí ľudia venovali umeniu, ktoré môže byť jednou z ciest ako odolávať rôznym závislostiam, s ktorými je dnes v rodinách veľa problémov. Zároveň zaznela aj pieseň k Roku rodiny, ktorú zložili a naspievali mladí ľudia z Prešovskej archieparchie. Vznikla ako hymna pri príležitosti letných stretnutí mládeže v Centre pre mládež v Juskovej Voli v tomto roku. Autorkou hudby je Janka Demčáková a textu Marta Sujová (Jalčaková).

Záverečnou bodkou trojdňového Kongresu rodiny v Prešove bola projekciu nového dokumentárneho filmu Oľšavica – ostrov nádeje, ktorý vynikajúcim spôsobom vypovedá o záchrane viac ako sto židovských spoluobčanov počas Druhej svetovej vojny v gréckokatolíckej obci Oľšavica. Bolo to v duchu pôsobenia blahoslaveného prešovského biskupa a mučeníka Pavla Petra Gojdiča OSBM a na základe impulzu tamojšieho gréckokatolíckeho kňaza Michala Mašleja. Za prezentáciu Gréckokatolíckej metropolitnej cirkvi *sui iuris* na Slovensku a vo svete a skutočných hodnôt prostredníctvom filmového dokumentu udelil vladyka Ján Babjak producentke filmu Eve Kratochvílovej Medailu blahoslaveného biskupa Pavla Petra Gojdiča OSBM.

Už teraz možno konštatovať, že Kongres rodiny v rámci Roka rodiny v Prešovskej archieparchii sa zapíše do jej histórie ako prvé podujatie takéhoto charakteru. Z celého Kongresu bude vydaný aj zborník jednotlivých prednášok, príspevkov a svedectiev.

Poďakovanie patrí hlavným organizátorom, ktorými boli Gréckokatolícky arcibiskupský úrad v Prešove a GTF PU, ako aj spoluorganizátorom. Rok rodiny v Prešovskej archieparchii pokračuje ďalej a vladyka Ján sa vyjadril, že aj Kongres rodiny sa uskutoční aj v nasledujúcom roku.

Ľubomír Petrík